b'\n_START_ARTICLE_\nTadas \xc5\xa0umskas\n_START_PARAGRAPH_\nTadas \xc5\xa0umskas (g. 1954 m. vasario 16 d. Vilniuje) \xe2\x80\x93 dirigentas ir pedagogas.\n_START_SECTION_\nBiografija\n_START_PARAGRAPH_\n1960\xe2\x80\x931964 m. lank\xc4\x97 Vievio vidurin\xc4\x99 mokykl\xc4\x85 ir vaik\xc5\xb3 muzikos mokykloje mok\xc4\x97si skambinti fortepijonu (mokyt. J. Ge\xc4\x8das). 1964\xe2\x80\x931971 m. choro dirigavimo mok\xc4\x97si Vilniaus M. K. \xc4\x8ciurlionio vidurin\xc4\x97je meno mokykloje (d\xc4\x97st. A. Joz\xc4\x97nas). 1971 m. respublikinio jaun\xc5\xb3j\xc5\xb3 dirigent\xc5\xb3 konkurso Vilniuje laureatas. 1971\xe2\x80\x931979 m. choro dirigavim\xc4\x85 studijavo Leningrado valstybin\xc4\x97je N. Rimskio-Korsakovo konservatorijoje ir aspirant\xc5\xabroje (prof. A. Michailovo klas\xc4\x97), fakultatyviai lank\xc4\x97 doc. J. Serebriakovo ir doc. R. Martynovo simfoninio dirigavimo klases. 1978\xe2\x80\x931979 m. ten vadovavo konservatorijos choro studijai ir miesto moter\xc5\xb3 chorui._NEWLINE_Nuo 1976 m. Lietuvos valstybin\xc4\x97s konservatorijos (muzikos akademijos) Choro dirigavimo katedros d\xc4\x97stytojas, nuo 1982 m. vyr. d\xc4\x97stytojas, nuo 1991 m. docentas, nuo 2010 m. profesorius; i\xc5\xa1ugd\xc4\x97 daugiau kaip 100 choro dirigent\xc5\xb3._NEWLINE_Nuo 1982 m. konservatorijos mergin\xc5\xb3 choro studijos vadovas, 1984\xe2\x80\x931989 m. mi\xc5\xa1riojo choro studijos dirigentas \xe2\x80\x93 chormeisteris.Nuo 2012 m. LMTA mergin\xc5\xb3 choro vadovas, LEU profesorius._NEWLINE_Nuo 1986 m. Lietuvos valstybin\xc4\x97s konservatorijos kamerinio choro dirigentas, 1991\xe2\x80\x931996 m. meno vadovas ir dirigentas. 1988 m. tarptautiniame chor\xc5\xb3 konkurse Italijoje (Gorizia) choras laim\xc4\x97jo tris pirm\xc4\x85sias vietas, vien\xc4\x85 antr\xc4\x85j\xc4\x85 ir Grand Prix. 1989 m. dalyvavo tarptautiniame chor\xc5\xb3 konkurse Italijoje (Arezzo). Choristai lank\xc4\x97si Florencijoje ir Romoje \xe2\x80\x93 Vatikane juos pri\xc4\x97m\xc4\x97 popie\xc5\xbeius Jonas Paulius II, dalyvavo jo aukojamose \xc5\xa1v. Mi\xc5\xa1iose \xe2\x80\x93 giedojo lietuvi\xc5\xa1kas giesmes. 1989 m. ruden\xc4\xaf choras dalyvavo Europos tarptautini\xc5\xb3 konkurs\xc5\xb3 Grand Prix laim\xc4\x97toj\xc5\xb3 festivalyje Sardinijos saloje (Italija \xe2\x80\x93 Oristne). 1990 m. tarptautiniame chor\xc5\xb3 konkurse Pranc\xc5\xabzijoje (Tours) vilnie\xc4\x8diai peln\xc4\x97 dvi pirm\xc4\x85sias vietas, Grand Prix ir special\xc5\xb3 priz\xc4\x85, 1990 m. tarptautiniame chor\xc5\xb3 konkurse Ispanijoje (Tolosa) laim\xc4\x97jo vien\xc4\x85 pirm\xc4\x85j\xc4\x85 viet\xc4\x85, dvi antr\xc4\x85sias ir vien\xc4\x85 tre\xc4\x8di\xc4\x85j\xc4\x85 viet\xc4\x85. 1991 m. tarptautiniame chor\xc5\xb3 konkurs\xc5\xb3 nugal\xc4\x97toj\xc5\xb3 turnyre Pranc\xc5\xabzijoje (Tours) T. \xc5\xa0umsko vadovaujamas choras peln\xc4\x97 Europos Grand Prix ir geriausio Europoje choro vard\xc4\x85(pirmasis i\xc5\xa1 Lietuvos chor\xc5\xb3). 1992 m. tarptautiniame chor\xc5\xb3 konkurse Ispanijoje (Tolosa) pelnytos dvi pirmosios ir viena antroji vieta. 1992 m. dalyvavo tarptautiniame chor\xc5\xb3 konkurse Italijoje (Legnano), 1993 m. tokiame pat konkurse Ispanijoje (Tolosa) laim\xc4\x97jo dvi antr\xc4\x85sias vietas. 1994 ir 1995 m. choras dalyvavo tarptautiniuose chor\xc5\xb3 festivaliuose \xe2\x80\x93 konkursuose Pranc\xc5\xabzijoje (Vaison la Romaine ir Monflanouin). Choras koncertavo Panamoje, JAV, \xc5\xa0kotijoje, Pranc\xc5\xabzijoje, Ispanijoje, Italijoje, Kuboje, Vokietijoje, chorui dirigavo gars\xc5\xabs u\xc5\xbesienio ir Lietuvos dirigentai, koncert\xc5\xb3 programose buvo sud\xc4\x97ting\xc5\xb3 lietuvi\xc5\xb3 ir u\xc5\xbesienio kompozitori\xc5\xb3 k\xc5\xabrini\xc5\xb3. Choras u\xc5\xbesienyje \xc4\xafra\xc5\xa1\xc4\x97 a\xc5\xa1tuonis kompaktinius diskus, 1993 m. i\xc5\xa1leido M. K. \xc4\x8ciurlionio k\xc5\xabrini\xc5\xb3 audiokaset\xc4\x99._NEWLINE_T. \xc5\xa0umskas nuo 1979 m. \xe2\x80\x93 Vilniaus gamybinio susivienijimo \xe2\x80\x9eVilma\xe2\x80\x9c vyr\xc5\xb3 choro dirigentas, 1983\xe2\x80\x931998 m. meno vadovas ir dirigentas. 1988 m. kolektyvas pasivadino \xe2\x80\x9eVy\xc4\x8dio\xe2\x80\x9c vardu. Choras i\xc5\xa1moko daugiau kaip 200 lietuvi\xc5\xb3 ir u\xc5\xbesienio kompozitori\xc5\xb3 k\xc5\xabrini\xc5\xb3 (su kitais kolektyvais pirm\xc4\x85 kart\xc4\x85 atliko B. Kutavi\xc4\x8diaus oratorij\xc4\x85 \xe2\x80\x9ePasaulio medis\xe2\x80\x9c ir D. Lapinsko oratorij\xc4\x85 \xe2\x80\x9eMirusiems m\xc5\xabs\xc5\xb3 mylimiems\xe2\x80\x9c) ir sureng\xc4\x97 per 400 koncert\xc5\xb3 Lietuvoje ir u\xc5\xbesienyje: Vokietijoje, Bulgarijoje, \xc4\x8cekijoje, Vengrijoje, Kor\xc4\x97joje, \xc5\xa0veicarijoje, Ispanijoje, JAV, Italijoje, Slovakijoje. "Vytis" talkino LNOBT statant operas: E. Balsio "Kelion\xc4\x97 \xc4\xaf Til\xc5\xbe\xc4\x99", M. Musorgskio "Borisas Godunovas", D. Verd\xc5\xbeio "Don Karlas". Choras 1981 ir 1983 m. liaudies dain\xc5\xb3 festivalio Panev\xc4\x97\xc5\xbeyje laureatas, 1986 m. chor\xc5\xb3 festivalio \xe2\x80\x9eVivat classica\xe2\x80\x9c Vilniuje ir konkurso \xe2\x80\x9eDarbo daina\xe2\x80\x9c Jonavoje prizininkas. 1985 m. respublikin\xc4\x97s dain\xc5\xb3 \xc5\xa1vent\xc4\x97s konkurse \xe2\x80\x9eVytis\xe2\x80\x9c peln\xc4\x97 absoliu\xc4\x8diai geriausio vyr\xc5\xb3 choro vard\xc4\x85, 1987 m. VII ir 1989 m. VIII Stasio \xc5\xa0imkaus chor\xc5\xb3 konkurs\xc5\xb3 Klaip\xc4\x97doje laureatas, 1990 m. Lietuvos tautin\xc4\x97s dain\xc5\xb3 \xc5\xa1vent\xc4\x97s dalyvis, 1994 m. I Pasaulio lietuvi\xc5\xb3 dain\xc5\xb3 \xc5\xa1vent\xc4\x97s konkurse Vilniuje laim\xc4\x97jo antr\xc4\x85j\xc4\x85 viet\xc4\x85. \xe2\x80\x9eVytis" dalyvavo daugelyje tarptautini\xc5\xb3 konkurs\xc5\xb3, kur peln\xc4\x97 pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3: 1991 m. Ispanijoje (Tolosa), 1993 m. \xc5\xa0veicarijoje (Montreaux), 1995 m. JAV (Atlanta), 1996 m. Vokietijoje (Lindenholzhausen), 1997 m. Italijoje (Roma) ir kitur.Choras i\xc5\xa1leido tris kompaktinius diskus ir, kartu su valstybiniu pu\xc4\x8diam\xc5\xb3j\xc5\xb3 orkestru "Trimitas" \xe2\x80\x93 plok\xc5\xa1tel\xc4\x99 \xe2\x80\x9e\xc5\xbdygis \xc4\xaf Vilni\xc5\xb3"; Atlantoje (JAV) i\xc5\xa1leista choro audiokaset\xc4\x97; Lietuvos radijo fonduose yra vir\xc5\xa1 \xc5\xa1imto "Vy\xc4\x8dio" k\xc5\xabrini\xc5\xb3 \xc4\xafra\xc5\xa1\xc5\xb3._NEWLINE_Nuo 1999 met\xc5\xb3 vadovauja Lietuvos kariuomen\xc4\x97s Vilniaus \xc4\xafgulos karinink\xc5\xb3 ramov\xc4\x97s vyr\xc5\xb3 chorui "Aidas". Choras s\xc4\x97kmingai dalyvavo tarptautiniuose festivaliuose: X dain\xc5\xb3 apie j\xc5\xabr\xc4\x85 "Shanti"(Vokietija), IX religin\xc4\x97s ir vargonin\xc4\x97s muzikos "Silesia Sonans"(Lenkija),"D\xc5\xbeiugaukimme...Aleliuja!", "Sielos ilgesys", "Paribio daina" Lietuvoje. I\xc5\xa1leido 8 CD, kuriuose skamba lietuvi\xc5\xa1kos patriotin\xc4\x97s dainos, sakraliniai bei populiariausi klasikiniai k\xc5\xabriniai. Choras pastoviai koncertuoja su Lietuvos kariuomen\xc4\x97s orkestrais, \xc5\xbeymiausiais Lietuvos solistais."Aidas" vienas populiariausi\xc5\xb3 \xc5\xa1alies vyr\xc5\xb3 chor\xc5\xb3 dalyvauja did\xc5\xbeiausiuose LRT projektuose ir laidose._NEWLINE_T. \xc5\xa0umskas \xe2\x80\x93 1987 m. respublikin\xc4\x97s moksleivi\xc5\xb3 dain\xc5\xb3 \xc5\xa1vent\xc4\x97s, 1988 m. Baltijos respublik\xc5\xb3 student\xc5\xb3 dain\xc5\xb3 \xc5\xa1vent\xc4\x97s \xe2\x80\x9eGaudeamus-X\xe2\x80\x9c Vilniuje, 1990 m. Lietuvos tautin\xc4\x97s dain\xc5\xb3 \xc5\xa1vent\xc4\x97s, 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje vyr. dirigentas, respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 2003, 2009, 2014m. vyr. dirigentas. Dirigavimo seminarus ved\xc4\x97 Lietuvoje, JAV, \xc5\xa0kotijoje, Ispanijoje, buvo 1993 m. chor\xc5\xb3 festivalio \xe2\x80\x9eResegna Polifonica\xe2\x80\x9c Italijoje meno direktorius, daugelio respublikini\xc5\xb3 ir tarptautini\xc5\xb3 chor\xc5\xb3 konkurs\xc5\xb3 \xc5\xbeiuri narys, LIFE teatro festivali\xc5\xb3 ir MENO FORTO muzikos vadovas ir aktorius. Vaidino vir\xc5\xa1 250 spektakli\xc5\xb3 35-iuose traptautiniuose teatr\xc5\xb3 festivaliuose, gastroliavo 42-ose \xc5\xa1alyse. Para\xc5\xa1\xc4\x97 muzik\xc4\x85 a\xc5\xa1tuoniems dramos spektakliams, bendradarbiavo su teatro re\xc5\xbeisieriais E. Nekro\xc5\xa1iumi, R. Tuminu, J. Jura\xc5\xa1u, L. M.Zaikausku, A. Dap\xc5\xa1iu. Paskelb\xc4\x97 mokslini\xc5\xb3 straipsni\xc5\xb3 spaudoje bei moksliniuose leidiniuose. 1990 m. dirigentui suteiktas nusipelniusio artisto garb\xc4\x97s vardas, jis yra Lietuvos atsargos karinink\xc5\xb3 s\xc4\x85jungos garb\xc4\x97s narys.1994 m. jis apdovanotas S. \xc5\xa0imkaus premija, 2010 m. apdovanotas KAM ordinu "U\xc5\xbe nuopelnus", 2013 m. I laipsnio medaliu "U\xc5\xbe nuopelnus Vilniui ir Tautai, 2014 m. Lietuvos atsargos karinink\xc5\xb3 s\xc4\x85jungos medaliu "U\xc5\xbe nuopelnus". 2015.02.16 d. LR Prezident\xc4\x97 apdovanojo T.\xc5\xa0umsk\xc4\x85 Ordino "U\xc5\xbe nuopelnus Lietuvai" medaliu. Jis yra apdovanotas LR Seimo Pirmininko , LR Seimo Nacionalinio saugumo komiteto Pirmininko, LR Ministro Pirmininko, LR KAM Ministro, LR Kult\xc5\xabros Ministro bei Lietuvos Kariuomen\xc4\x97s Vado pad\xc4\x97kos ra\xc5\xa1tais.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'